Source: http://www.amnesty.sk/europsky-sud-pre-ludske-prava-opat-rozhodol-ze-ruska-vlada-je-zodpovedna-za-nasilne-zmiznutia-v-cecensku/
Timestamp: 2017-02-21 09:46:28+00:00
Document Index: 10250753

Matched Legal Cases: ['súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ']

Európsky súd pre ľudské práva opäť rozhodol, že ruská vláda je zodpovedná za násilné zmiznutia v Čečensku | Amnesty International Slovensko
BlogKontakt 06/07/07
Európsky súd pre ľudské práva opäť rozhodol, že ruská vláda je zodpovedná za násilné zmiznutia v Čečensku
Amnesty International vyzýva ruskú vládu, aby ihneď implementovala rozhodnutia Európskeho súdu pre ľudské práva týkajúce sa zodpovednosti porušovania ľudských práv počas druhého čečenského konfliktu. Súd sa zaoberal prípadom bývalého hovorcu Čečenského parlamentu Ruslana Alikhadzhieva, ktorého ruskí štátni agenti zadržali v Čečenskej republike v máji 2000. Ruská vláda však nikdy nezverejnila informácie o tom, čo sa s ním ďalej stalo. Európsky súd rozhodol, že jeho smrť pravdepodobne nasledovala po tajnom zadržiavaní a zodpovedná je Ruská federácia. “Stále vzrastá počet prípadov, ktoré sa v súvislosti s druhým čečenským konfliktom dostávajú pred Európsky súd pre ľudské práva. Zistenia súdu potvrdzujú, že ruské federálne sily sú zodpovedné za rozsiahle porušovanie ľudských práv. Ruská vláda však nemá vôľu efektívne ich vyšetriť,” povedala Nicola Duckworthová, riaditeľka programu AI pre Európu a Strednú Áziu.
Podľa AI musí ruská vláda zabezpečiť, aby všetky masové hroby v Čečensku boli preskúmané súdnymi patológmi. Príbuzní zmiznutých a svedkovia musia byť chránení pred zastrašovaním a obete musia dostať odškodnenie. Vláda musí zverejniť úplný zoznam zmiznutých, nezvestných a unesených osôb. Najdôležitejšie je objasniť ich osud a miesto kde sa nachádzajú. Zodpovední za únosy a zmiznutia musia byť postavení pred spravodlivosť.
AI bude sledovať, či najnovšie zmeny v štruktúre kancelárie prokurátora Ruskej federácie budú pomáhať odstrániť problém nedostatočného vyšetrovania porušovania ľudských práv, ktoré je systematické a na ktoré Európsky súd už viackrát poukázal.
V prípade Ruslana Alikhadzhieva Európsky súd pre ľudské práva v Štrasburgu zistil porušenie Článkov 2, 5 a 13 Európskeho dohovoru o ochrane ľudských práv a základných slobôd:
HLAVA I – PRÁVA A SLOBODY
Článok 5 – Právo na slobodu a bezpečnosť 1. Každý má právo na slobodu a osobnú bezpečnosť. Nikoho nemožno pozbaviť slobody okrem nasledujúcich prípadov, pokiaľ sa tak stane v súlade s konaním ustanoveným zákonom:
Článok 13 – Právo na účinný prostriedok nápravy Každý, koho práva a slobody priznané týmto Dohovorom boli porušené, musí mať účinné právne prostriedky nápravy pred národným orgánom, aj keď sa porušenia dopustili osoby pri plnení úradných povinností.
V prípade matky zmiznutého Ruslana, Zury Alikhadzhievovej, ktorá podala sťažnosť na Európsky súd pre ľudské práva, súd upozornil na porušenie článku č. 3:
Článok 3 – Zákaz mučenia Nikoho nemožno mučiť alebo podrobovať neľudskému alebo ponižujúcemu zaobchádzaniu alebo trestu.